作者：韩淲
词牌/韵律：贺新郎

paragraphs: 病起情怀恶。
小帘栊、杨花坠絮，木阴成幄。
试问春光今几许，都把年华忘却。
更多少、从前盟约。
拟待莺边寻好语，恍残红、零乱风回薄。
思住事，信如昨。
清明寒食须行乐。
算人生、何时富贵，自徒萧索。
试著春衫从酒伴，乱插繁英嫩萼。
信莫被、功名担阁。
随分溪山供笑傲，这一身、闲处谁能缚。
琴剑外，尽杯酌。